Document ID: /fineweb-2-swissfilter-quality_10-filterrobots/filtered/02818.jsonl.gz/90

Povodom 50. obljetnice ravnateljstva hrvatske inozemne pastve u Zagrebu je od 25. – 26. travnja 2017. održan znastveno-stručni skup. Svečanom su otvorenju nazočili i visoki uzvanici: zagrebački nadbiskup kardinal Josip Bozanić, predsjednik hrvatske biskupske konferencije nadbiskup Želimir Puljić, vojni biskup Tomo Vukšić, biskupi Pero Sudar, Vlado Košić, Zdenko Križić, Franjo Komarica, potpredsjednik Vlade Republike Hrvatske i ministar vanjskih poslova Davor Ivo Stier, državni tajnik Središnjeg ureda za Hrvate izvan Republike Hrvatske Zvonko Milas, v.d. ravnateljica Hrvatske matice Iseljenika Mirjana Piskulić i mnogi drugi.
Ravnatelja ureda dr. Tomislav Markić je iznio podatke koliko svećenika i ostalih koji djeluju u inozemnoj pastvi. Uz 197 svećenika djeluje pet đakona, 50 redovnica i 44 pastoralna suradnika kojima u radu pomaže 49 tajnika. Nakon otvaranja slijedila su različita predavanja. Dr. Mario Bara izlagao je o hrvatskim migracijama, dr. Daniel Patafta predstavio je početke organizirane pastoralne skrbi među iseljenicima i djelovanje prvog ravnatelja Vladimira Vincea, dr. Tomislav Anić iznio je trideset godina djelovanja mons. Stankovića i kardinala Kuharića, dok je mons. Pero Sudar, govorio o djelovanju Vijeća za hrvatsku inozemnu pastvu.
Dušobrižništvo za Hrvate po regijama bilo je podjeljeno u različite djelove. Prvi dan govorilo se o radu u Sjedinjenim Američkim Državama, Kanadi, Južnoj Americi i Južnoafričkoj Republiki, Oceaniji i Skandinaviji. U Filmskoj akademiji koja je bila na završetku prvog dana prikazana je u pet različitih isječaka iz emisija koje prate i govore o djelovanju hrvatskih katoličkih zajednica u svijetu važnost i doprinos HRT-a u očuvanju identiteta hrvatskih katolika u dijaspori. Drugi dan predstavljeno je dušobrižništvo u Njemačkoj, Švicarskoj, Zapadnoj Europi, Austriji i Sloveniji.
Fra Mićo Pinjuh, donedavni delegat govorio je o 50 godina dušobrižništvu u Švicarskoj. Predstavio je aktivnosti Misija i posebno istaknuo dvodnevno hodočašće Gospi u Einsiedeln, «Rumeni list» koji okuplja hrvatsku katoličku mladež i «CroMin» – susret ministranata i malih misijskih zborova. Govorio je i o glasilu «MOVIS» koji se šalje na 14.000 adresa. U Švicarskoj trenutno djeluje 12 katoličkih misija o kojima skrbi 15 misionara – članova hercegovačke franjevačke provincije.
O važnosti novih društvenih mreža na temelju misije London govorili su fra Ljubomir Šimunović i Sandro Baričević. Prof. Dr. Željko Tanjić je održao predavanje o identitetu u kontekstu iseljeništva, a o novom valu iseljavanja izlagala je doc. dr. Rebeka Mesarić Žabčić, U predavanju koje je iznio prof. dr. Pero Aračić obuhvatila se opravdanost i smisao hrvatske inozemne pastve u budućnosti. Na okruglom stolu pod nazivom »Povratak u Domovinu» o svojim su iskustvima govorili povratnici iz Australije, dr. Natasha Levak i Don Darko Markušić, te dr. Stjepo Bartulica, useljenik iz SAD. Dvodnevni skup završio je zahvalnim euharistijskim slavljem u zagrebačkoj prvostolnici. Uz prisutne sve hrvatske biskupe predslavio je i propovijedao zagrebački nadbiskup kardinal Josip Bozanić.